
RAPORT DE SPECIALITATE
privind mandatarea reprezentanților Municipiului Timișoara în Adunarea Generală a Acționarilor a Societății de Transport Public Timișoara S.A. cu privire la aprobarea demersurilor pentru efectuarea Testului Creditorului Privat Prudent (TCPP)

Având în vedere: 
Referatul de aprobare a proiectului de hotărâre al Primarului Municipiului Timişoara şi proiectul de hotărâre privind mandatarea reprezentanților Municipiului Timișoara în Adunarea Generală a Acționarilor a Societății de Transport Public Timișoara S.A. cu privire la aprobarea demersurilor pentru efectuarea Testului Creditorului Privat Prudent (TCPP), precum și
Adresa Societății de Transport Public Timișoara S.A. înregistrată cu nr. SC2022-032430 în data de 23.12.2022.

Facem următoarele precizări:
Societatea de Transport Public Timișoara S.A., ca urmare a Deciziei nr. 48/18.08.2022 a Consiliului de Administrație, a început demersurile în vederea restructurării fiscale, în baza O.G. nr. 6/2019 privind instituirea unor facilități fiscale. Primul pas efectuat în vederea derulării procedurii de restructurare fiscală a fost semnarea contractului nr. 78/11.10.2022 încheiat cu o firmă de consultanță ce urmează să întocmească planul de restructurare.
Pe lângă planul de restructurare, pentru a fi aprobată cerere de restructurare, Societatea de Transport Public Timișoara S.A. trebuie să depună și Testul Creditorului Privat Prudent (TCPP) întocmit de un expert independent. 
Conform art. 2, lit. f) din Ordonanța nr. 6/2019, TCPP reprezintă o analiză de sine stătătoare, efectuată pe baza premiselor avute în vedere în cadrul planului de restructurare a debitorului, din care să rezulte că statul se comportă similar unui creditor privat, suficient de prudent și diligent, care ar obține un grad mai mare de recuperare a creanțelor în varianta restructurării comparată atât cu varianta executării silite, cât și cu varianta deschiderii procedurii falimentului.
De notat faptul că, pe perioada derulării planului de restructurare, acesta poate fi modificat din inițiativa debitorului, în cazul în care constată anterior împlinirii termenelor că măsurile incluse în plan, inclusiv măsurile de restructurare a obligațiilor bugetare, cu excepția înlesnirilor la plată, nu pot fi realizate, din motive obiective, în termenele stabilite. În cazul prezentării unui plan de restructurare ajustat, debitorul trebuie să actualizeze testul creditorului privat prudent. În cazul în care organul fiscal acceptă planul de restructurare ajustat, în funcție de rezultatul noului test, organul fiscal ajustează obligațiile bugetare prevăzute în deciziile emise.
Potrivit art. 2, alin. (2) din Hotărârea Consiliului Local al Municipiului Timișoara nr. 444/23.11/2021 privind numirea reprezentanților Municipiului Timișoara în Adunarea Generală a Acționarilor la întreprinderile publice la care este acționar unic, majoritar sau la care deține controlul hotărârile adunării generale ale acționarilor vor fi precedate de hotărâri ale consiliului local prin care se acordă mandat pentru exprimarea poziției acționarului cu privire la punctele de pe ordinea de zi ce urmează a fi aprobate de adunarea generală a acționarilor.
Având în vedere art. 121 din Legea nr. 31/1990 privind societățile, republicată, acționarii reprezentând întreg capitalul social vor putea, dacă nici unul dintre ei nu se opune, să țină o adunare generală și să ia orice hotărâre de competența adunării, fără respectarea formalităților cerute pentru convocarea ei.
Având în vedere prevederile art. 125 din Legea nr. 31/1990 privind societățile, republicată, cu modificările și completările ulterioare, acționarii pot participa și vota în adunarea generală prin reprezentare, în baza unei împuterniciri acordate pentru respectiva adunare generală.
În temeiul art. 92. alin. (1) și 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local poate hotărî asupra participării cu împrumuturi, capital sau cu bunuri, după caz, în numele şi în interesul colectivităţilor locale la nivelul cărora sunt alese, la înfiinţarea, funcţionarea şi dezvoltarea unor organisme prestatoare de servicii publice şi de utilitate publică de interes local sau judeţean, în condiţiile legii și exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
Potrivit prevederilor art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
În temeiul art. 139 alin. (1) și art. 196 alin. (1), lit. a) din Ordonanţa de Urgenţă a Guvernului nr. 57/2019 privind Codul administrativ, consiliul local adoptă hotărâri, cu majoritate absolută sau simplă, după caz.
Având în vedere prevederile legale expuse în prezentul raport, apreciem că Proiectul de hotărâre privind mandatarea reprezentanților Municipiului Timișoara în Adunarea Generală a Acționarilor a Societății de Transport Public Timișoara S.A. cu privire la aprobarea demersurilor pentru efectuarea Testului Creditorului Privat Prudent (TCPP), îndeplinește condițiile pentru a fi supus dezbaterii și aprobării plenului consiliului local.

